**IZVJEŠĆE**

**o provedenom savjetovanju sa zainteresiranom javnošću o**

**Nacrtu Odluke o izboru članova vijeća mjesnih odbora**

|  |  |
| --- | --- |
| **IZVJEŠĆE O PROVEDENOM SAVJETOVANJU SA ZAINTERESIRANOM JAVNOŠĆU** | |
| Naziv akta o kojem je savjetovanje provedeno: **Nacrt Odluke o izboru članova vijeća mjesnih odbora** | |
| Vrijeme trajanja savjetovanja: Savjetovanje je provedeno u trajanju od 10 dana, odnosno od dana 28. rujna do 7. listopada 2015. godine. | |
| Cilj i glavne teme savjetovanja | Osnovni cilj savjetovanja bio je dobivanje povratnih informacija od zainteresirane javnosti u svezi rješenja predloženih nacrtom Odluke o izboru članova vijeća mjesnih odbora, kojom se uređuje postupak izbora članova vijeća mjesnih odbora na području Grada Buzeta |

|  |  |  |  |  |
| --- | --- | --- | --- | --- |
| Redni broj | Naziv dionika (pojedinac, organizacija, institucija) | Članak na koji se odnosi primjedba/  prijedlog | Tekst primjedbe/prijedloga | Prihvaćanje/ neprihvaćanje primjedbe ili prijedloga |
| 1. | **Vedran Majcan**,  Član Gradskog vijeća Grada Buzeta | a) Uvod Odluke | U preambuli teksta (uvodu) potrebno se pozvati na članak 72. stavak 3. Statuta Grada Buzeta jer je to jedini pravni temelj koji obvezuje Grad Buzet da kod izbora u vijeća mjesnih odbora izbore provede prema važećem propisu o izborima za jedinice lokalne uprave i samouprave, što je u ovom slučaju Zakon o lokalnim izborima. Navedeni zakon uopće ne propisuje obveznu primjenu tog zakona na izbore za mjesne odbore, stoga ni pozivanje na čl. 139. (usklađenje) tog Zakona čini se pogrešno. Iz navedenog proizlazi da Odluku valja uskladiti s Zakonom o lokalnim izborima kao okviru, ali također na način da se Odluka prilagodi specifičnostima takvih izbora | **Ne prihvaća se**.  Odredba članka 61. stavak 4. Zakona o lokalnoj i područnoj (regionalnoj) samoupravi jasno određuje da „…Postupak izbora članova vijeća mjesnog odbora uređuje predstavničko tijelo općim aktom, odgovarajućom primjenom odredaba zakona kojim se uređuje izbor članova predstavničkih tijela jedinica lokalne samouprave…“  Slijedom toga, neosporno je da je zakon koji uređuje predmetnu materiju upravo Zakon o lokalnim izborima i čije su odredbe gotovo u potpunosti kogentne naravi. |
| b) Članak 9. stavak 4. Odluke | U članku 9. stavku 4. Odluke predviđeno je prikupljanje potpisa birača kad predlagatelji predlažu kandidacijsku listu grupe birača i to 10% ukupnog broja birača s područja mjesnog odbora. Tu je odstupljeno od odredaba Zakona o lokalnim izborima koji je propisao skalu u broju potpisa s točno određenim brojem u odnosu na broj birača. Broj potpisa od 10% svakako je prevelik jer je u nekim slučajevima broj potpisa (npr. za mjesni odbor Buzet) možda i veći od potrebnog broja potpisa za kandidaturu za gradonačelnika! U svakom slučaju najbolje bi bilo propisati fiksni broj potpisa koje je potrebno skupiti za svaki mjesni odbor a da taj broj ne bude veći od 5% ukupnog broja birača. Ovako propisana stopa od 10% potpuno je nejasna jer se unaprijed ne zna koji je broj birača u biračkom popisu i gdje se i u kojem roku može dobiti egzaktan podatak, a velik broj potpisa destimulira građane u aktivnijem angažmanu i namjeri participacije za rad u mjesnim odborima. | b) **Djelomično se prihvaća**.  I iz postavljene primjedbe vidljivo je da se kod ove odredbe Zakona o lokalnim izborima radi o pitanju kod kojeg je potrebno pronaći odgovarajući način primjedbe.  Odredba o 10% potpisa je prenesena iz važeće Odluke, smatrajući da može biti odgovarajuće primjenjiva prema Zakonu. Dosadašnja iskustva pokazuju da su pojedine nezavisne liste uspješno prikupile traženi broj potpisa i da su nakon toga imale uspjeha u izbornoj utakmici.  Broj potrebnih potpisa birača nije nepoznati podatak s obzirom da nadležni ured državne uprave prije svakih izbora objavljuje navedeni podatak, a i na području Grada Buzeta u posljednjih 20 i više godina nije bilo značajnijih odstupanja broja stanovnika u razdobljima između dvaju izbora.  Druga mogućnost je izračunavanje razmjernog broja potrebnih potpisa prema odredbama Zakona o lokalnim izborima na način da se broj potrebnih potpisa i broj stanovnika područnih jedinica iz članka 11. Zakona za svaku skupinu umanji za 10 puta.  Prije donošenja konačne odluke, svakako bi bilo potrebno konzultirati mišljenja stručnjaka radnih tijela zaduženih za ovo područje. |
| c) Članak 15. stavak 3. Odluke | U članku 15. stavak 3. Odluke propisano je otvaranje posebnog računa za financiranje izborne promidžbe. Iz navedenog proizlazi obveza svih pa i stranaka koje ističu svoje kandidacijske liste na otvaranje takvih računa. To u praksi znači da stranka koja ima kandidacijske liste u svim mjesnim odborima mora otvoriti 11 takvih računa!? Zakon o financiranju političkih aktivnosti i izborne promidžbe („Narodne novine“, br. 24/11. do 47/13) ne propisuje primjenu tog zakona na izbore za mjesne odbore. Međutim prema tom Zakonu, ni za lokalne izbore za općinska i gradska vijeća nije propisana obveza stranaka na otvaranje posebnih računa, već samo za izbor gradonačelnika i kandidacijske liste grupe građana. Stoga bi navedenu odredbu valjalo izmijeniti na način da se otvaranje posebnih računa primjenjuje samo za kandidacijske liste grupe birača (što je i logično jer stranke već imaju otvorene račune iz kojih financiraju svoj politički rad). Također, valjalo bi članak nadopuniti odredbama o izvješćivanju izbornog povjerenstva o rokovima, iznosima i izvorima financiranja tih kampanja (kroz propisane obrasce) | c) **Djelomice se prihvaća**.  Zakon o lokalnim izborima u članku 20. stavak 3. jasno navodi da: „Uz prijedloge kandidacijskih lista … podnositelji su dužni dostaviti podatke o broju posebnog računa za financiranje izborne promidžbe, datumu otvaranja posebnog računa i naziv banke kod koje je račun otvoren.“  Nakon održanih izbora, svi sudionici izbora koji su izabrani u vijeće mjesnog odbora ostvaruju pravo na naknadu dijela troškova izborne promidžbe iz gradskog proračuna. Otvaranje posebnog računa omogućava transparentnost i lakši nadzor financiranja izborne promidžbe.  Vezano za sve navedeno, upućujemo na članak 14. citiranog Zakona o financiranju političkih aktivnosti, jer upravo taj zakon jasno navodi obvezu otvaranja posebnog računa za financiranje kampanje i druge obveze političkih stranaka, tako da je po zakonu neosporno da su političke stranke dužne otvoriti poseban račun za financiranje izborne promidžbe.  Vezano za broj računa, mišljenja smo da je zbog razloga svrsishodnosti i ekonomičnosti za svakog sudionika dovoljno otvoriti jedan račun te da je zbog svega navedenog potrebno u Odluci podrobnije propisati pravila financiranja izborne promidžbe. |
| d) Članak 31. | U članku 31. Odluke propisan je sastav izbornog povjerenstva koji je istovjetan Zakonu o lokalnim izborima, međutim on je preopširan i djelomično neprimjenjiv kada se izbori održavaju za 11 mjesnih odbora istodobno i određivanju članova proširenog sastava članova iz većinske političke stranke i predstavnika oporbenih političkih stranaka. U stalnom i proširenom sastavu izbornog povjerenstva ima ukupno 12 članova (6+6). S obzirom na lokalni karakter izbora za vijeća mjesnih odbora, predlažemo da se izborno povjerenstvo sastoji samo od stalnog sastava uz eventualno 2 dodatna politička člana (jednog iz vladajuće većine u Gradskom vijeću i jednog iz oporbe). To bi također imalo i aspekt ušteda u provođenju cijelih izbora. | d) **Ne prihvaća se**.  Zakon o lokalnim izborima u članku 41. stavak 4. jasno određuje prošireni sastav povjerenstva: „Prošireni sastav izbornog povjerenstva čine 3 predstavnika većinske političke stranke, odnosno političkih stranaka i 3 dogovorno predložena predstavnika oporbenih političkih stranaka...“  Odnos ukupnog broja članova proširenog sastava unutar grupacije stranaka određuje se sukladno omjeru u kojem pojedina stranka sudjeluje u postojećem sazivu vijeća mjesnih odbora.  Mišljenja smo da su navedene zakonske odredbe kogentne (stroge) naravi i da ih valja primijeniti na način propisan zakonom. |

Buzet, 12. listopada 2015. GRAD BUZET

KOORDINATOR ZA SAVJETOVANJE SA ZAINTERESIRANOM JAVNOŠĆU

Nenad Šćulac